'En tur i karrusellen': Forlystelserne i Tivoli Bar i thailandske Hua Hin er bestemt ikke familie-egnede

HUA HIN (Ekstra Bladet): Udtrykket 'En tur i karrusellen' får sin særlige lumre betydning i Tivoli Bar i dansker-paradiset Hua Hin få timers kørsel fra Bangkok i Thailand.

Titusindvis af danske familier og enlige mænd i alle aldre valfarter hvert år til denne solbeskinnede badeby for at boltre sig i vandkanten, på luksus-resorts og i bargaderne, som mange steder er prydet med dannebrog, små havfruer og nationalsymboler med dertilhørende tilbud om flæskeretter med brun sovs og kartofler.

Tilbyder 'lidt af hvert'

Især mandlige skandinaviske pensionister forlyster sig i barerne, hvor et utal af særdeles servicemindede lokale kvindelige værtinder byder sig til med lidt af hvert.

En af barerne hedder Little Tivoli eller i folkemunde Tivoli Bar. Der er tale om en såkaldt dansker-bar, som har ligger her i en årrække og fungeret som magnet for især danske pensionister, der som en del af dansker-kolonien opholder sig en stor del af året i Smilets Land.

Se tv-reportagen over denne artikel

'Welcooooome to Denmark Tivoli Bar, sexy maaaan', hviner en af Tivoli-barens værtinder til en 70-årig forhenværende smed fra en Københavnsk forstad.

Han bliver budt velkommen ind i baren med flirtende smil og kærtegn.

Til gengæld køber han i 30 graders varme kolde bajere til sig selv og drinks til tre thai-kvinder, som varter ham op og roser hans udseende, samtidig med de stryger ham på lår og nakke, mens han underviser dem i at udtale ’skål’.

’Skooool’, griner kvinderne på en måde, så man næsten tror på, at de synes, det er hylesjovt og hyggeligt her i deres kulisse; en stor væg tapetseret med facaden fra Tivoli i Vesterbrogade, København.

Foregår åbenlyst

- Det fungerer på den måde, at du betaler 300 baht (57 kroner, red.) for at købe en af pigerne ud af baren. Så har du dem resten af natten. Så betaler du 2000 baht (380 kroner, red.) for at knalde dem, forklarer den pensionerede danske sexturist, som oplyser, at han i tre, måske fire, tilfælde har købt sex af kvinder fra denne bar.

For selv om prostitution er ulovligt i Thailand, så foregår det åbenlyst i turistdistrikter som Hua Hin, Pattaya, Phuket og Bangkok.

Kvinderne her i Tivoli Bar har i en række tilfælde bekræftet over for Ekstra Bladet, at de kan ’købes ud af baren’ for så at udbyde sex mod betaling.

- De fleste af kunderne er fra Danmark, forklarer en af kvinderne, som netop har gnedet sig op ad en anden dansk turist, som også fik tørret sved af panden.

’Win-win’

Men når de tusindvis af bar-ejere overalt i Thailand så godt som aldrig bliver sigtet for rufferi, skyldes det, at de hævder at være uvidende om, hvad kvinderne laver, når de har forladt baren.

Forleden forlod pensionisten Tivoli Bar med en cirka 30-årig ansat.

- Vi hygger bare. Det er win-win, grinede han selvsikkert, da Ekstra Bladets udsendte medarbejder spurgte ham, om han syntes, der var noget forkert i at betale kvinder for sex.